SL Uradni list Evropske unije L 178/29

Samo izvirna besedila UN/ECE so pravno veljavna v skladu z mednarodnim javnim pravom. Status in datum začetka veljavnosti tega pravilnika bi bilo treba preveriti v najnovejši različici dokumenta UN/ECE TRANS/WP.29/343, ki je na voljo na naslovu:

http://www.unece.org/trans/main/wp29/wp29wgs/wp29gen/wp29fdocstts.html

Pravilnik št. 130 Ekonomske komisije Združenih narodov za Evropo (UN/ECE) – Enotne določbe za homologacijo motornih vozil glede na sistem opozarjanja pred zapustitvijo voznega pasu (LDWS)

Datum začetka veljavnosti: 9. julij 2013

VSEBINA

PRAVILNIK

1. Področje uporabe

2. Opredelitev pojmov

3. Vloga za homologacijo

4. Homologacija

5. Specifikacije

6. Preskusni postopek

7. Spremembe tipa vozila in razširitev homologacije

8. Skladnost proizvodnje

9. Kazni za neskladnost proizvodnje

10. Popolno prenehanje proizvodnje

11. Imena in naslovi tehničnih služb, ki izvajajo homologacijske preskuse, in homologacijskih organov

PRILOGE

1. Obveščanje

2. Primeri homologacijskih oznak

3. Opredelitev vidnih označb voznega pasu

1. PODROČJE UPORABE

Ta pravilnik se uporablja za sistem opozarjanja pred zapustitvijo voznega pasu pri vozilih kategorij M2, N2, M3 in N3. (1)

2. OPREDELITEV POJMOV

V tem pravilniku:

2.1 „homologacija tipa vozila“ pomeni celotni postopek, s katerim pogodbenica Sporazuma potrdi, da tip vozila izpolnjuje tehnične zahteve tega pravilnika;

2.2 „tip vozila glede na sistem opozarjanja pred zapustitvijo voznega pasu“ pomeni kategorijo vozil, ki se ne razlikujejo v bistvenih značilnostih, kot so:

(a) tovarniška ali blagovna znamka proizvajalca;

(b) lastnosti vozila, ki bistveno vplivajo na delovanje sistema opozarjanja pred zapustitvijo voznega pasu;

(c) tip in zasnova sistema opozarjanja pred zapustitvijo voznega pasu;

2.3 „sistem opozarjanja pred zapustitvijo voznega pasu (LDWS)“ pomeni sistem za opozarjanje voznika o nenamernem zanosu vozila z njegovega prometnega pasu;

2.4 „vozni pas“ pomeni enega od vzdolžnih pasov, na katere je razdeljeno cestišče (kot je prikazano v Prilogi 3);

2.5 „vidna označba voznega pasu“ pomeni razmejitvene označbe, ki so namenoma nameščene na mejno črto voznega pasu in so neposredno vidne vozniku med vožnjo (npr. niso pokrite s snegom itd.);

2.6 „hitrost zapustitve voznega pasu“ pomeni hitrost približevanja zadevnega vozila pravokotno na vidno označbo voznega pasu ob sprožitvi opozorila;

2.7 „skupni prostor“ pomeni območje, kjer sta lahko prikazani dve informacijski funkciji ali več (npr. simboli), vendar ne hkrati.

3. VLOGA ZA HOMOLOGACIJO

3.1 Vlogo za homologacijo tipa vozila glede na LDWS vloži proizvajalec vozila ali njegov pooblaščeni zastopnik.

3.2 Vlogi se priložijo spodaj navedeni dokumenti v treh izvodih, ki vključujejo naslednje podatke:

3.2.1 opis tipa vozila glede na točke iz odstavka 5, skupaj z merskimi risbami in dokumentacijo iz odstavkov 6.2.3.2 in 6.2.3.3. Navedejo se številke in/ali simboli, ki označujejo tip vozila.

3.3 Tehnični službi, ki izvaja homologacijske preskuse, se predloži vozilo, ki predstavlja tip vozila, ki je v postopku homologacije.

4. HOMOLOGACIJA

4.1 Homologacija se podeli, če tip vozila, dostavljenega v homologacijo na podlagi tega pravilnika, izpolnjuje zahteve iz odstavka 5 tega pravilnika.

4.2 Vsakemu homologiranemu tipu vozila se dodeli homologacijska številka; njeni prvi dve števki (00 za izvirnik Pravilnika) navajata spremembe, vključno z nedavnimi večjimi tehničnimi spremembami Pravilnika ob izdaji homologacije. Ista pogodbenica ne sme dodeliti enake številke istemu tipu vozila, ki je opremljen z drugim tipom sistema opozarjanja pred zapustitvijo voznega pasu, ali drugemu tipu vozila.

4.3 Obvestilo o podelitvi, razširitvi, zavrnitvi ali preklicu homologacije v skladu s tem pravilnikom se predloži pogodbenicam Sporazuma, ki uporabljajo ta pravilnik, s sporočilom v obliki, ki je v skladu z vzorcem iz Priloge 1, in s fotografijami in/ali risbami, ki jih predloži vložnik v formatu, ki ni večji od A4 (210 × 297 mm), ali zloženimi na ta format in v ustreznem merilu.

4.4 Na vsakem vozilu, ki je v skladu s tipom vozila, homologiranim v skladu s tem pravilnikom, je na vidnem in zlahka dostopnem mestu, opredeljenem na homologacijskem certifikatu, označena mednarodna homologacijska oznaka v skladu z vzorcem iz Priloge 2, sestavljena iz:

4.4.1 kroga, ki obkroža črko „E“ in številčno oznako države, ki je podelila homologacijo; (2)

4.4.2 številke tega pravilnika, ki ji sledijo črka „R“, pomišljaj in številka homologacije na desni strani kroga, predpisanega v odstavku 4.4.1.

4.5 Če je vozilo skladno s tipom vozila, homologiranim po enem ali več drugih pravilnikih, ki so priloženi Sporazumu, v državi, ki je homologacijo podelila v skladu s tem pravilnikom, ni treba ponoviti simbola iz odstavka 4.4.1; v tem primeru sta številki pravilnika in homologacije ter dodatni simboli razvrščeni v navpične stolpce na desni strani kroga iz odstavka 4.4.1.

4.6 Homologacijska oznaka je jasno čitljiva in neizbrisna.

4.7 Homologacijska oznaka se namesti v bližino podatkovne ploščice vozila ali nanjo.

5. SPECIFIKACIJE

5.1 Splošne opombe

5.1.1 Vsako vozilo, opremljeno s sistemom opozarjanja pred zapustitvijo voznega pasu, ki ustreza opredelitvi iz odstavka 2.3, mora izpolnjevati zahteve iz odstavkov 5.1 do 5.5 tega pravilnika.

5.1.2 Magnetna in električna polja ne smejo negativno vplivati na delovanje sistema opozarjanja pred zapustitvijo voznega pasu. To se dokaže s skladnostjo s spremembami 03 Pravilnika št. 10.

5.2 Zahteve glede delovanja

5.2.1 Kadar koli je sistem dejaven, kot je določeno v odstavku 5.2.3, sistem opozarjanja pred zapustitvijo voznega pasu opozori voznika, če vozilo prečka vidno označbo voznega pasu s pasu, po katerem vozi, na cesti z usmerjevalno obliko od ravne do ukrivljene črte s polmerom označenega notranjega voznega pasu najmanj 250 m in pri tem ne gre za namerno voznikovo ravnanje. Natančneje:

5.2.1.1 voznik mora biti opozorjen, kot je določeno v odstavku 5.4.1, kadar se sistem preskuša v skladu z določbami iz odstavka 6.5 (preskus opozarjanja pred zapustitvijo voznega pasu) in z označbami voznega pasu, določenimi v odstavku 6.2.3.

5.2.1.2 Opozarjanje iz odstavka 5.2.1 se lahko prekine, če voznik s svojim dejanjem nakaže, da bo zapustil vozni pas.

5.2.2 Voznik mora biti prav tako opozorjen, kot je določeno v odstavku 5.4.2, kadar se sistem preskuša v skladu z določbami iz odstavka 6.6 (preskus zaznavanja okvar). Opozorilni signal mora biti stalen.

5.2.3 Sistem opozarjanja pred zapustitvijo voznega pasu mora delovati vsaj pri hitrosti vozila nad 60 km/h, razen če je ročno deaktiviran v skladu z odstavkom 5.3.

5.3 Če je vozilo opremljeno z napravami za deaktiviranje sistema opozarjanja pred zapustitvijo voznega pasu, se uporabljajo naslednji pogoji, če je to primerno:

5.3.1 Sistem opozarjanja pred zapustitvijo voznega pasu se samodejno ponovno aktivira ob vsakem ponovnem vžigu (z vsakim novim zagonskim ciklom).

5.3.2 Voznik mora biti opozorjen s stalnim svetlobnim opozorilnim signalom, da je sistem opozarjanja pred zapustitvijo voznega pasu deaktiviran. V ta namen se lahko uporabi rumeni opozorilni signal, določen v odstavku 5.4.2.

5.4 Opozorilni znak

5.4.1 Opozarjanje iz odstavka 5.2.1 mora biti vozniku lahko vidno in mora vključevati bodisi:

(a) vsaj dva načina opozarjanja, ki se izbereta med svetlobnim, zvočnim in haptičnim opozarjanjem, bodisi

(b) en način opozarjanja, ki se izbere med haptičnim in zvočnim opozarjanjem, s prostorskim prikazom smeri, če vozilo nenamerno zapusti vozni pas.

5.4.1.1 Kadar se za opozarjanje pred zapustitvijo voznega pasu uporabi svetlobni signal, se lahko uporabi utripajoči opozorilni signal za okvaro, kot je določen v odstavku 5.4.2.

5.4.2 Za opozarjanje na okvaro iz odstavka 5.2.2 se uporabi rumen svetlobni opozorilni signal.

5.4.3 Svetlobni opozorilni signali sistema opozarjanja pred zapustitvijo voznega pasu se aktivirajo, ko je stikalo za vžig (zagon) v položaju „vklopljeno“ ali ko je stikalo za vžig (zagon) v položaju med „vklopljeno“ in „zagon“, ki ga proizvajalec določi kot položaj preverjanja (začetni sistem (vklop)). Ta zahteva se ne uporablja za opozorilne signale, ki se prikažejo v skupnem prostoru.

5.4.4 Svetlobni opozorilni signali morajo biti vidni tudi pri dnevni svetlobi; ustrezno stanje signalov mora biti mogoče zlahka ugotoviti z voznikovega sedeža.

5.4.5 Kadar je voznik s svetlobnim opozorilnim signalom opozorjen, da sistem opozarjanja pred zapustitvijo voznega pasu začasno ni na voljo, na primer zaradi slabih vremenskih razmer, mora biti signal stalen. V ta namen se lahko uporabi opozorilni signal za okvaro, določen v odstavku 5.4.2.

5.5 Določbe za redni tehnični pregled

5.5.1 Na rednem tehničnem pregledu mora biti mogoče potrditi pravilno stanje delovanja sistema opozarjanja pred zapustitvijo voznega pasu z opazovanjem stanja opozorilnega signala za okvaro po „vklopu“ („izklopljeno“ – sistem deluje, „vklopljeno“ – napaka na sistemu).

Če je opozorilni signal za okvaro v skupnem prostoru, je treba pred preverjanjem stanja opozorilnega signala za okvaro preveriti delovanje skupnega prostora.

5.5.2 Ob homologaciji je treba zaupno opisati načine za zaščito pred preprostim nepooblaščenim spreminjanjem delovanja opozorilnega signala o okvari, ki jih določi proizvajalec.

Ta zahteva glede zaščite je izpolnjena tudi, kadar je na voljo drug način preverjanja pravilnega stanja delovanja sistema opozarjanja pred zapustitvijo voznega pasu.

6. PRESKUSNI POSTOPEK

6.1 Proizvajalec predloži sveženj kratke dokumentacije, iz katere je razvidna osnovna zasnova sistema in, če je to primerno, način, na katerega je povezan z drugimi sistemi vozila. V dokumentaciji mora biti pojasnjeno delovanje sistema in opisano, kako se preveri stanje delovanja sistema, kakšen je morebiten vpliv na druge sisteme vozila in katere metode se uporabijo za določanje situacij, v katerih se prikaže opozorilni signal za okvaro.

6.2 Preskusni pogoji

6.2.1 Preskus se opravi na ravni suhi asfaltni ali betonski površini.

6.2.2 Temperatura okolice mora biti med 0 °C in 45 °C.

6.2.3 Vidne označbe voznega pasu

6.2.3.1 Pri preskusih opozarjanja pred zapustitvijo voznega pasu iz odstavka 6.5 se uporabi ena od vidnih označb voznega pasu, ki se uporablja v eni od pogodbenic Sporazuma, določenih v Prilogi 3 k temu pravilniku, pri čemer morajo biti označbe v dobrem stanju in iz materiala, skladnega s standardom za vidne označbe voznega pasu, ki velja v zadevni pogodbenici Sporazuma. Zabeleži se oblika vidne označbe voznega pasu, ki se uporabi za preskus.

6.2.3.2 Proizvajalec vozila z dokumentacijo dokaže skladnost z vsemi drugimi označbami voznega pasu, določenimi v Prilogi 3 k temu pravilniku. Vso tako dokumentacijo je treba priložiti poročilu o preskusu.

6.2.3.3 Kadar se lahko tip vozila opremi z različnimi variantami sistema opozarjanja pred zapustitvijo voznega pasu s posebnimi regionalnimi prilagoditvami, proizvajalec z dokumentacijo dokaže, da vse variante izpolnjujejo zahteve iz te uredbe.

6.2.4 Preskus se opravi v skladu s pogoji vidljivosti, ki omogočajo varno vožnjo pri zahtevani preskusni hitrosti.

6.3 Stanje vozila

6.3.1 Preskusna masa

Vozilo se lahko preskusi pri vsakem stanju obremenitve, porazdelitev mase med osi pa mora biti takšna, kot jo je navedel proizvajalec vozila, pri čemer ne sme biti presežena nobena največja dovoljena masa za posamezno os. Ko se začne izvajati preskusni postopek, se ne sme opraviti nobena sprememba. Proizvajalec vozila z dokumentacijo dokaže, da sistem deluje pri vsakem stanju obremenitve.

6.3.2 Vozilo se preskuša pri tlaku v pnevmatikah, ki ga priporoči proizvajalec vozila.

6.3.3 Kadar je sistem opozarjanja pred zapustitvijo voznega pasu opremljen s pragom opozarjanja, ki ga lahko prilagodi uporabnik, se za preskus, določen v odstavku 6.5, prag opozarjanja nastavi na najvišjo nastavitev za zapustitev voznega pasu. Ko se začne izvajati preskusni postopek, se ne sme opraviti nobena sprememba.

6.4 Preveritveni preskus svetlobnega opozorilnega signala

Kadar vozilo miruje, je treba preveriti, ali svetlobni opozorilni signali izpolnjujejo zahteve iz odstavka 5.4.3.

6.5 Preskus opozarjanja pred zapustitvijo voznega pasu

6.5.1 Z vozilom se vozi s hitrostjo 65 km/h +/– 3 km/h enakomerno po sredini preskusnega pasu, tako da je položaj vozila stabilen.

Pri predpisani hitrosti se vozilo upravlja tako, da ga blago zanese v levo ali desno s hitrostjo zapustitve voznega pasu med 0,1 in 0,8 m/s, tako da vozilo prečka označbo voznega pasu. Preskus se ponovi z drugo hitrostjo zapustitve voznega pasu v razponu med 0,1 in 0,8 m/s.

Zgornje preskuse se ponovi z zanašanjem v nasprotno smer.

6.5.2 Sistem opozarjanja pred zapustitvijo voznega pasu mora sprožiti opozorilni signal za zapustitev voznega pasu iz odstavka 5.4.1 najkasneje, ko zunanja stran pnevmatike sprednjega kolesa, ki je najbližje označbi voznega pasu, prečka črto 0,3 m za zunanjim robom vidne označbe voznega pasu, na katerega je zaneslo vozilo.

6.6 Preskus zaznavanja okvare

6.6.1 Simulira se okvara sistema opozarjanja pred zapustitvijo voznega pasu, na primer s prekinitvijo napajanja katerega koli sestavnega dela sistema opozarjanja pred zapustitvijo voznega pasu ali prekinitvijo električne povezave med sestavnimi deli sistema opozarjanja pred zapustitvijo voznega pasu. Pri simulaciji okvare sistema opozarjanja pred zapustitvijo voznega pasu ne smejo biti prekinjene električne povezave za opozorilni signal za okvaro iz odstavka 5.4.2 in do naprav za deaktiviranje sistema opozarjanja pred zapustitvijo voznega pasu iz odstavka 5.3.

6.6.2 Opozorilni signal za okvaro iz odstavka 5.4.2 se med vožnjo aktivira in ostane aktiviran, po vsakem ciklu izklopa in vklopa stikala za vžig pa se ponovno aktivira, dokler simulirana okvara ni odpravljena.

6.7 Preskus deaktiviranja

6.7.1 Če je vozilo opremljeno z napravami za deaktiviranje sistema opozarjanja pred zapustitvijo voznega pasu, se stikalo za vžig (zagon) vklopi in deaktivira se sistem opozarjanja pred zapustitvijo voznega pasu. Aktivira se opozorilni signal iz odstavka 5.3.2. Stikalo za vžig (zagon) se izklopi. Nato se stikalo za vžig (zagon) spet vklopi in preveri, če se prej aktivirani opozorilni signal ni ponovno aktiviral, kar pomeni, da je sistem opozarjanja pred zapustitvijo voznega pasu ponovno aktiviran, kot je določeno v odstavku 5.3.1. Če se sistem vžiga aktivira s „ključem“, mora biti zgornja zahteva izpolnjena brez odstranitve ključa.

7. SPREMEMBE TIPA VOZILA IN RAZŠIRITEV HOMOLOGACIJE

7.1 Vsaka sprememba tipa vozila iz odstavka 2.2 tega pravilnika se sporoči homologacijskemu organu, ki je podelil homologacijo. Organ lahko potem:

7.1.1 meni, da spremembe nimajo škodljivega učinka na pogoje za podelitev homologacije, in podeli razširitev homologacije;

7.1.2 meni, da spremembe vplivajo na pogoje za podeljevanje homologacije, in zahteva dodatne preskuse ali preverjanja, preden odobri razširitev homologacije.

7.2 Potrditev ali zavrnitev homologacije s podrobnim opisom sprememb se po postopku iz odstavka 4.3 sporoči pogodbenicam Sporazuma, ki uporabljajo ta pravilnik.

7.3 Homologacijski organ o razširitvi homologacije obvesti druge pogodbenice s sporočilom v obliki, ki je v skladu z vzorcem iz Priloge 1 k temu pravilniku. Vsaki razširitvi dodeli serijsko številko, ki se imenuje številka razširitve.

8. SKLADNOST PROIZVODNJE

8.1 Postopki v zvezi s skladnostjo proizvodnje so v skladu s splošnimi določbami iz člena 2 in Dodatka 2 k Sporazumu (E/ECE/324-E/ECE/TRANS/505/Rev.2) in izpolnjujejo naslednje zahteve:

8.2 Vozilo, homologirano v skladu s tem pravilnikom, se izdela tako, da izpolnjuje zahteve iz odstavka 5, da je skladno s homologiranim tipom.

8.3 Homologacijski organ, ki je podelil homologacijo, lahko kadar koli preveri ustreznost uporabljenih metod nadzora skladnosti za vsako proizvodno enoto. Ta preverjanja se običajno opravijo enkrat na dve leti.

9. KAZNI ZA NESKLADNOST PROIZVODNJE

9.1 Homologacija, ki se podeli za tip vozila v skladu s tem pravilnikom, se lahko prekliče, če niso izpolnjene zahteve iz odstavka 8.

9.2 Če pogodbenica prekliče homologacijo, ki jo je prej podelila, o tem takoj obvesti druge pogodbenice, ki uporabljajo ta pravilnik, s sporočilom v obliki, ki je v skladu z vzorcem iz Priloge 1 k temu pravilniku.

10. POPOLNO PRENEHANJE PROIZVODNJE

Če imetnik homologacije povsem preneha proizvajati tip vozila, homologiran v skladu s tem pravilnikom, o tem obvesti homologacijski organ, ki je podelil homologacijo, in ta potem obvesti druge pogodbenice Sporazuma, ki uporabljajo ta pravilnik, s sporočilom v obliki, ki je v skladu z vzorcem iz Priloge 1 k temu pravilniku.

11. IMENA IN NASLOVI TEHNIČNIH SLUŽB, KI IZVAJAJO HOMOLOGACIJSKE PRESKUSE, IN HOMOLOGACIJSKIH ORGANOV

Pogodbenice Sporazuma, ki uporabljajo ta pravilnik, Sekretariatu Združenih narodov sporočijo imena in naslove tehničnih služb, ki izvajajo homologacijske preskuse, ter homologacijskih organov, ki podelijo homologacijo in katerim se pošljejo certifikati, ki potrjujejo podelitev, razširitev, zavrnitev ali preklic homologacije.

(1) Kot je določeno v oddelku 2 Konsolidirane resolucije o proizvodnji vozil (R.E.3) (dokument TRANS/WP.29/78/Rev.2, odst.2) – http://www.unece.org/trans/main/wp29/wp29wgs/wp29gen/wp29resolutions.html

(2) razločevalne številke pogodbenic Sporazuma iz leta 1958 so prikazane v Prilogi 3 h Konsolidirani resoluciji o izdelavi vozil (R.E.3), dokument ECE/TRANS/WP.29/78/rev.2/dop.3 – http://www.unece.org/trans/main/wp29/wp29wgs/wp29gen/wp29resolutions.html

PRILOGA 1

PRILOGA 2 PRIMERI HOMOLOGACIJSKIH OZNAK (glej odstavke 4.4 do 4.4.2 tega pravilnika) Zgornja homologacijska oznaka, nameščena na vozilo, pomeni, da je bil zadevni tip vozila homologiran v Belgiji (E 6) glede LDWS v skladu s Pravilnikom št. 130. Prvi dve števki številke homologacije pomenita, da je bila homologacija podeljena v skladu z zahtevami iz Pravilnika št. 130 v njegovi izvirni obliki.